Virallinen lehti nro C 118 , 29/04/1999 s. 0069



KIRJALLINEN KYSYMYS E-2398/98 esittäjä(t): Heidi Hautala (V) komissiolle (27. heinäkuuta 1998) Aihe: Sähkömarkkinat EU-maat ovat asteittain avaamassa sähkömarkkinoitaan kilpailulle. Sähkömarkkinoiden kilpailuttaminen tulee koskemaan sähkön tuotantoa ja myyntiä. Sähkön siirtoon ja jakeluun liittyvä verkkotoiminta pysyy monopolina. Sekä Ruotsissa että Suomessa on markkinoiden avautumisen jälkeen ollut havaittavissa suurten valtio-omisteisten tuottajien voimakas tarve integroitua jakeluverkkotoimintaan hankkimalla omistukseensa jakeluyhtiöitä. Suomessa on päätetty, että jakeluverkkotoimintojen omistuksen keskittyminen tulee kilpailuviranomaisten valvottavaksi. Ruotsissa tuottajat ovat vapaasti voineet hankkia omistukseensa jakeluyhtiöitä, mutta myös Ruotsissa on alkanut keskustelu ns. vertikaalisen integraation vaikutuksista sähkömarkkinoiden toimintaan. Sähkömarkkinoiden rakenteella ja vertikaalisten keskittymien laajuudella saattaa olla oleellisia vaikutuksia sähkömarkkinoihin. Vaikutukset kohdistuvat erityisesti pienempiin loppukuluttajiin, joiden neuvotteluasema on heikko. Vertikaalinen integroituminen poistaa tukkumarkkinoiden kilpailuttamisvaiheen, kun tuottajien omistamat jakeluyhtiöt eivät enää kilpailuta sähkönhankintaansa. Integroituminen heikentää myös uusien tukkumyyjien mahdollisuuksia päästä markkinoille. Voimakas integroituminen saattaa johtaa siihen, että markkinat keskittyvät muutamien toimijoiden käsiin, mikä kaventaa sähkönkäyttäjien valintamahdollisuuksia. Integroituminen johtaa myös kilpailtujen toimintojen yhdistymiseen monopolitoimintojen kanssa ja vaarana on kilpailtujen toimintojen tukeminen monopolitoiminnoilla. Miten komissio arvioi vertikaalisen keskittymisen vaikutuksia sähkömarkkinoilla ja mitä toimia integroitumisen vaikutusten selvittämiseksi ja mahdollisten haittojen torjumiseksi aiotaan tehdä? Komission jäsenen Karel Van Miertinkomission puolesta antama vastaus (2. lokakuuta 1998) Arvoisan parlamentinjäsenen esittämä kysymys koskee komission politiikkaa ja käytännön menettelytapoja, jotka liittyvät sähköalan tuotanto- ja jakelutasojen vertikaaliseen integroitumiseen johtaviin sulautumiin ja hankintoihin. Kysymys koskee erityisesti Suomen ja Ruotsin nykytilannetta. Tätä merkittävää alaa käsittelevää komission politiikkaa sovelletaan kuitenkin epäilemättä kaikkialla yhteisössä. Sähkömarkkinat ovat parhaillaan vapautumassa. komission tehtävänä on varmistaa tarvittaessa, että suurten sähköntuottajien yksityiset aloitteet eivät estä markkinoiden vapauttamisen myötä luotuja lisääntyneen kilpailun mahdollisuuksia. Keskittymien alalla toimivalta on kuitenkin jaettu komission ja jäsenvaltioiden kesken siten, että komission vastuulla ovat erittäin suuret, rajatylittävään kauppaan vaikuttavat liiketoimet, kun taas jäsenvaltioiden viranomaiset vastaavat paikallistasolla vaikuttavien keskittymien arvioinnista. Komission suorittaman keskittymien arvioinnin oikeusperustana on sulautuma-asetus (neuvoston asetus (ETY) 4064/89(1)). Sen mukaisesti komission on varmistettava, että keskittymät eivät luo tai vahvista sellaista määräävää asemaa, jonka seurauksena tehokas kilpailu olennaisesti estyy yhteismarkkinoilla tai jollakin sen merkittävällä osalla. Äskettäisessä Suomen sähkömarkkinoita käsitelleessä tapauksessa (asia M.931 Neste/IVO) komissio havaitsi kilpailuongelmia sähköntuotannossa käytettyjen polttoaineiden osalta. Liiketoimi hyväksyttiin sen jälkeen, kun osapuolet olivat sitoutuneet luopumaan määräysvallastaan maakaasualan yrityksessä Gasum Oy:ssä. Vaikka tämä tapaus ei koskenut sähköntuottajien vertikaalista integroitumista kohti tuotantoketjun loppupäässä sijaitsevaa jakelualaa vaan pikemminkin kohti tuotantoketjun alkupään polttoainealaa, sitä voidaan pitää osoituksena komission pyrkimyksestä hyödyntää sulautuma-asetusta sen varmistamiseksi, että yksityiset aloitteet eivät vahingoita sähkömarkkinoita. Sähkön sisämarkkinoita koskevista yhteisistä säännöistä 19 päivänä joulukuuta 1996 annettu direktiivi 96/92/EY(2) sisältää säännöksiä kirjanpidon eriyttämisestä ja avoimuudesta, mukaan lukien integroituneita sähkölaitosyrityksiä koskeva vaatimus tuotanto-, siirto- ja jakelutoimintojen eriyttämisestä kirjanpidossa. Näiden säännösten tavoitteena on välttää syrjintä, saalistushinnoittelu ja muu kilpailun vääristyminen. (1) EYVL L 395, 30.12.1989. (2) EYVL L 27, 30.1.1997.